Atkvæði féllu jöfn í atkvæðagreiðslu um nýtt nafn sveitarfélags Nýrri sveitarstjórn sameinaðs sveitarfélags Borgarbyggðar , Borgarfjarðarsveitar , Hvítársíðuhrepps og Kolbeinsstaðahrepps hefur verið falið að taka ákvörðun um nafn á hinu nýja sveitarfélagi í kjölfar þess að atkvæði féllu jöfn um tvö nöfn á sameiginlegum fundi fráfarandi sveitarstjórna á fundi í gærkvöldi . Verðandi forseti sveitarstjórnar telur gild rök þurfa til að hafna nafninu Borgarbyggð . Forsaga málsins er sú að sameiningarnefnd sú er undirbjó sameiningu áðurnefndra sveitarfélaga lagði til að fráfarandi sveitarstjórnir greiddu atkvæði á sameiginlegum fundi um nafn á hið nýja sveitarfélag og samþykktu sveitarstjórnirnar það hver í sínu lagi . Jafnframt var ákveðið að samhliða sveitarstjórnarkosningum yrði skoðanakönnun meðal íbúa um nöfn er sérstök nafnanefnd tilnefndi . Þau voru Borgarbyggð , Brákarbyggð , Mýrabyggð og Sveitarfélagið Borgarfjörður . Meirihluti þeirra er tóku þátt í skoðanakönnuninni , eða 1.034 manns , greiddu Borgarbyggð atkvæði sitt en nafnið Sveitarfélagið Borgarfjörður hlaut 628 atkvæði . Í gærkvöldi komu síðan saman fráfarandi sveitarstjórnir , 24 sveitarstjórnarmenn að tölu , og greiddu atkvæði . Atkvæði féllu jöfn þannig að Borgarbyggð hlaut 12 atkvæði og Sveitarfélagið Borgarfjörður hlaut 12 atkvæði . Í framhaldinu var ákveðið að fela nýkjörinni sveitarstjórn hins nýja sveitarfélags að ákveða hið nýja nafn . Björn Bjarki Þorsteinsson verðandi forseti sveitarstjórnar hins nýja sveitarfélags sagði í samtali við Skessuhorn að nauðsynlegt væri að ganga frá nafnamálinu sem allra fyrst og væntanlega yrði það tekið fyrir á fyrsta fundi sveitarstjórnar sem haldinn verður 15. júní . Hann sagði hinn nýja meirihluta í sveitarstjórn ekki hafa fjallað um málið enda hafi hann talið að málið yrði frágengið þegar ný sveitarstjórn tæki við . Eins og áður kom fram hlaut nafnið Borgarbyggð yfirgnæfandi fylgi og sagði Björn Bjarki það ljóst í sínum huga að afar gild rök þyrfti til þess að ganga gegn svo skýrum vilja íbúa hins nýja sveitarfélags .